

*Občina Cerkvenjak je ena izmed 23 občin širše Podravske regije, katere smo pristopile k izvajanju aktivnosti za pripravo projektnega predloga »Samooskrba regije», koordinatorice Mariborske razvojne agencije (v nadaljevanju MRA). S tem projektnim predlogom bomo, v dogovoru s partnerji, kandidirali na različne razpise za pridobitev evropskih sredstev. Namen projekta je predvsem v povečanju stopnje lokalne samooskrbe, s podporo razvoju dopolnilnih dejavnosti na kmetiji, izobraževanju, povezovanju pridelovalcev in potrošnikov, trženju in promociji s poudarkom na lokalnem prebivalstvu.*

***V nadaljevanju sledi predstavitev koordinatorice projekta MRA:***

Mariborska razvojna agencija je v letu 2014 začela vzpostavljati prehransko platformo za samooskrbo Podravja. Potekala so številna srečanja z različnimi deležniki iz gospodarskega, javnega in nevladnega sektorja. Srečanja so se nadaljevala v letošnjem letu, kjer so k sodelovanju v projektu aktivno pristopile tudi občine Zg. Podravja in izvedbo projekta tudi podprle. Aktivnosti v projektu izvaja za občine ORP SG tudi Razvojna agencija Slovenske gorice.

Glavni cilj projekta je prepoznati prioritete regije in se na tej osnovi pripraviti na bodoče razpise za programsko obdobje 2014-2020. Hkrati prepoznavamo tudi prioritete posamezne občine, na katerih bo temeljil razvoj občine. Prioritete se razlikujejo od občine do občine, zato iščemo vsebine, ki jih lahko na ravni občin povežemo in razvijamo skupaj. Pogovori o vsebinah potekajo s kontaktnimi osebami iz občin (iz vseh treh sektorjev). Z njihovo pomočjo pridobivamo potrebne podatke za projekt.

**Ključni partnerji projekta so** **kmetijski pridelovalci,** zato so v oktobru 2015 potekala srečanja, na katerih smo pridelovalcem predstavili projekt ter prodajne poti, ki jih odpiramo in razvijamo za njih. Aktivnosti smo usmerili v ciljno skupino - javne ustanove. Najprej smo projekt predstavili ravnateljem/ravnateljicam vrtcev in osnovnih šol ter dijaških domov. Nato pa so potekala srečanja z organizatorji prehrane ustanov, na katerih so se predstavile organizacije, ki povezujejo male pridelovalce ter posamezni pridelovalci. Javne ustanove se že sedaj trudijo otrokom, mladostnikom zagotoviti kakovostno hrano, vendar so z izvajanjem javnih naročil velikokrat primorane naročiti hrano z najnižjo ceno, ker drugače presežejo znesek, ki ga imajo na voljo za to.

Želimo si, da pri tem procesu aktivno sodelujejo tudi starši otrok, mladostnikov, saj bomo le z njihovo pomočjo in podporo lahko aktivnosti tudi dosledno izpeljali. Prehranjevalne navade so se zelo spremenile, zato je toliko bolj pomembno, da otroke glede odnosa do hrane in drugih vrednot vzgajamo že od malih nog. Načrtujemo tudi srečanja s potrošniki, kjer jih bomo posebej opozarjali, da so pri nakupu hrane pozorni na deklaracije od kod prihaja hrana in kaj vsebuje. Zavedamo se, da predstavlja znesek za prehrano v proračunu družine velik delež in da si vsi ne morejo privoščiti kvalitetne hrane. Prav zato so naše aktivnosti usmerjene v to, da lokalne pridelovalce čim bolje povežemo, dosežemo večje količine hrane in s tem ugodnejša razmerja v ceni.

Predvsem sporočamo: MANJ JE VEČ. Kupiti manj hrane in kupiti bolj kakovostno hrano. Pri tem pa se moramo zavedati, da zavržena hrana prav tako predstavlja strošek, ki ga je potrebno zmanjšati.

**KVALITETNA HRANA IN NIZKA CENA NE GRESTA SKUPAJ.**

kvalitetna zdrava hrana - investicija v zdravje

manj kvalitetna hrana - strošek za specialistične

preglede, zdravila

**Pripravili: mag. Danijela Kocuvan, koordinatorica projekta Samooskrba Podravja in Metka Lah Simonič**